Nemonte Nenquimo

Nemonte Nenquimo (Pastaza probintzia, Ekuador, 1985) ekintzaile indigena eta Huaorani herriko kidea da. Pastazako Huaoranien lehen emakume presidentea da eta indigenen Alianza Ceibo erakundearen fundatzaileetako bat.

Nenquimok Ekuadorreko gobernuaren aurkako salaketa ipini zuen, honek Amazoniako oihanean petrolioa atera nahi zuelako, Huaorani herriaren lurretan. Epaiketa 2019an amaitu zen, Huaoranien aldeko epai batekin.

2020an Time aldizkariak munduan eragin handiena duten 100 pertsonen artean sailkatu zuen. Zerrendan agertu zen emakume indigena bakarra izan zen, eta historiako bigarren ekuadortarra. Nazio Batuen Ingurumen Programak Lurraren Txapeldunen Saria eman zion, "Ekintza eta inspirazioa" kategorian, egindako lana aintzatesteko.

 Bizitza 
Nenquimo 1985ean jaio zen, Nemompareko komunitatean, Ekuadorreko Amazoniako Pastaza eskualdean. Ehiztari-biltzaileak diren Huaorani herriko kidea da.

2015ean Ceibo Aliantza sortu zuen, indigenek gidatutako irabazi asmorik gabeko erakundea, indigenen lurrak babesteko baliabideen erauzketatik. Pastaza probintziako Huaorani herriaren erakundeko (CONCONAWEP) lehen emakume presidentea aukeratu zuten 2018an.

 2019ko epai judiziala 
CONCONAWEP elkarteko kide gisa, Nenquimok Ekuadorreko gobernuaren aurkako salaketa aurkeztu zion Ekuadorreko Arartekoari. 2019an Pastazako Gorte Probintzialak epaia eman zuen Ekuadorreko Amazoniako milioi erdi akre petrolio zulaketetatik babesteko.

Epaiak aurrekari bat ezarri zuen. Ekuadorreko gobernuari eskatu zion lurrak enkantean jarri aurretik komunitate indigenek oniritzia eman behar dutela, prozesu aske batean parte hartu ondoren. Legezko aurrekari hori beste nazio indigena batzuek erabil dezakete beren lurraldeen barruan baliabideen erauzketa geldiarazteko.

Epaia ospatzeko, 2019ko apirilean ehunka huaoranik kalejira egin zuten Puyon, Pastaza probintziako hiriburuan. Askok distantzia handiak ibili behar izan zituzten kalejirara bertaratzeko.

 Sariak 

 2020an Time 100 zerrendan agertu zen, urte hartako emakume indigena bakarra eta izendatua izan den lehen amazoniarretako bat.
 2020ko azaroaren 23an BBCko 100 emakumeen zerrendan agertu zen.
 2020an Goldman Ingurumen Saria (Ingurumenaren Nobel Saria) jaso zuen Nenquimok.

 Erreferentziak 

 Kanpo estekak 

Kategoria:100 Emakume (BBC)
Kategoria:Ekuadorko aktibistak
Kategoria:Indigenen eskubideen aldeko ekintzaileak
Kategoria:Giza eskubideen aldeko emakumeak
Kategoria:Ekuadortarrak
Kategoria:Emakume aktibistak